**The Late Great Fitzcarraldos support for Quadron**

*Når den elektroniske soul-duo Quadron giver koncert i Lille VEGA den 15. september, bliver det med det albumaktuelle indieband The Late Great Fitzcarraldos som support.*

**Begge bands med tilknytning til L.A.**
The Late Great Fitzcarraldos-medlemmet Tobias Buch-Andersen er ligesom Quadron bosat i Los Angeles på den amerikanske vestkyst, hvor begge bands også har indspillet nyt materiale. Den amerikanske storby er et centrum for kultur og kreativitet, hvorfor mange musikere tiltrækkes af byen. Ofte kan inspirationen og vibrationerne fra byen og staten Californien også fornemmes i kunstnernes musik – det synes at være tilfældet for både Quadron og The Late Great Fitzcarraldos.

**Nyt album fra The Late Great Fitzcarraldos på vej**
[The Late Great Fitzcarraldos](https://www.facebook.com/thelategreatfitzcarraldos) er netop nu ved at lægge sidste hånd på deres kommende udspil, *Listen To the Sound of The Late Great Fitzcarraldos*. Albummet, som er trioens andet, udkommer den 1. oktober, og bandet vil således medbringe masser af nye sange til koncerten sammen med Quadron.

På det nye album kan man musikalsk høre orientalske fløjter pakket ind i vuggende rytmer, en let hoppende bas og ikke mindst en soulet og afvæbnende vokal. På tekstsiden beskæftiger bandet sig med temaer som virkelighedsflugt, kærlighed, døden, rejser ud i det underbevidste og minder om mere håndgribelige udflugter til fysiske destinationer – hvoraf mange har fundet sted i Californien.

Førstesinglen fra det kommende album, nummeret [JESU](http://youtu.be/bmFKsEHa6MI), røg direkte ind på førstepladsen på Det Elektriske Barometer, da den blev udsendt i starten af juli.

Den musikalske trio Millung, Funch og Buch-Andersen, der i øvrigt også er aktive i interessante bands som Choir of Young Believers, I Got You On Tape og Rumpistol/Red Baron er dermed allerede nu klar til at bygge oven på den roste debut *The Late Great Fitzcarraldos*, der udkom i 2011.

**Quadron arbejder også på nyt**
Produceren Robin Hannibal og sangerinden Coco O, der tilsammen udgør [Quadron](http://www.facebook.com/quadronmusic), arbejder i øjeblikket også på materiale til deres nye album. Albummet, der efter planen skal udkomme i løbet af 2012, følger op på Quadron fantastiske debut, *Quadron*, som udkom i 2009. Bandet har ved deres seneste koncerter løftet sløret for nogle af de nye numre, og det lover godt for deres kommende udgivelse. Man kan derfor se frem til at få en forsmag på det nye album, når Quadron giver koncert i VEGA .

Man kan i øvrigt høre Coco O i forbindelse med [Golden Days og VEGAs store 50’er fest](http://vega.dk/arrangementer/5039er-fest-i-vega-7604.html) den 8. september, hvor hun vil optræde som gæstesolist sammen med DR Big Bandet.

**Fakta om koncerten**
Quadron (DK). Support: The Late Great Fitzcarraldos (DK)
Lørdag 15. september kl. 21

Lille VEGA, Enghavevej 40, 1674 Kbh. V

170 kr. + gebyr

Forsalg via VEGAs hjemmeside, BilletNET og på posthuse.

[Læs mere om koncerten med Quadron og The Late Great Fitzcarraldos i Lille VEGA](http://vega.dk/arrangementer/quadron-8218.html).

For yderligere oplysninger kontakt venligst
Anders Madsen
Online-redaktør, VEGA

akm@vega.dk - 3326 0946